Diari Oficial de la Generalitat Valenciana


Sumari del DOGV 3447, del 04-03-1999 (1999/1622)

Bases de la convocatòria per a proveir en propietat set places del cos de Policia Local de l'Ajuntament de Vila-real, d'acord amb el procediment establit en el Decret 254/93, de 30 de desembre, del Govern Valencià.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3447

Data del DOGV
:   04-03-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/1622


Data del document
:   20-10-1998

Organisme emissor
:   Ajuntament de Vila-real

Tipus de document
:   Convocatòria

Descriptors 

:   * Vila-real
    * policia
    * administració local
    * concurs administratiu

Bases de la convocatòria per a proveir en propietat set places del cos de Policia Local de l'Ajuntament de Vila-real, d'acord amb el procediment establit en el Decret 254/93, de 30 de desembre, del Govern Valencià. [1999/X1622]
  
Bases de la convocatòria per a proveir en propietat set places de la Policia Local, de conformitat amb el que disposa la Llei 7/1985, de 2 d'abril, reguladora de les Bases de Règim Local; Reial Decret Legislatiu 781/1986, de 18 d'abril, Text Refós de les Disposicions Legals vigents en matèria de Règim Local; Reial Decret 896/1991, de 7 de juny, pel qual s'estableixen les regles bàsiques i els programes mínims als quals ha d'ajustar-se el procediment de selecció dels funcionaris de l'administració local; Reial Decret 364/1995, de 10 de març, pel qual s'aprova el Reglament General d'Ingrés del Personal al servei de l'administració General de l'Estat i de Provisió de Llocs de Treball i Promoció Professional dels Funcionaris Civils de l'administració General; Llei 2/1990, de 4 d'abril, de la Generalitat Valenciana, de Coordinació de Policies Locals de la Comunitat Valenciana; Decret 152/1991, de 29 d'agost, pel qual s'estableixen les bases i criteris uniformes per a la selecció, formació, promoció i mobilitat dels policies locals i la posterior ordre del conseller que el desenvolupa; Decret del Govern Valencià 254/93, de 30 de desembre, pel qual s'aproven les bases per a proves d'accés a cos de Policia Local d'auxiliars; Decret 133/1998, de 8 de setembre, del Govern Valencià, pel qual es modifica la disposició transitòria primera del Decret 254/93, de 30 de desembre; i altres normes d'aplicació.
  
1a. Objecte de la convocatòria
  
L'objecte d'aquesta convocatòria, que no suposa la creació de nous llocs de treball, és la provisió en propietat, de set places de la Policia Local, escala d'administració especial, subescala Serveis Especials, classe Policia Local i auxiliars enquadrades en l'escala bàsica, corresponent al nivell D de titulació (article 25 de la Llei 30/84, de 2 d'agost, i 14 de la Llei 2/1990, de Coordinació de la Policia Local), per promoció interna, mitjançant oposició.
  
2a. Condicions dels aspirants
  
Per a ser admesos en la realització de les proves selectives, els aspirants hauran de reunir els següents requisits en la data en què acabe el termini de presentació d'instàncies.
  
a) Ser espanyol.
  
b) Estar en possessió de la condició de funcionari de carrera o personal laboral fix, categoria d'auxiliar de policia de l'Ajuntament de Vila-real o, si s'escau, realitzar les mateixes funcions i estar homologats a aquells pel conseller de l'administració pública.
  
c) Estar en possessió del títol de Graduat Escolar, certificat d'estudis primaris expedit amb anterioritat al curs acadèmic 1975/1976, batxiller elemental o equivalent, o complides les condicions per a obtenir-lo en la data en què finalitze el termini de presentació d'instàncies.
  
d) No patir malaltia o defecte físic que impedesca la realització de les corresponents funcions.
  
e) No haver estat separat mitjançant expedient disciplinari del servei de l'estat, de les comunitats autònomes, de les entitats locals o de qualsevol altra institució jurídica pública, ni trobar-se inhabilitat per a la realització de funcions públiques.
  
3a. Presentació d'instàncies i documentació annexa
  
Les instàncies per a prendre part en aquesta convocatòria es dirigiran a l'alcalde-president de l'Ajuntament de Vila-real i es podrà utilitzar la instància model que facilitarà l'Oficina d'Informació Municipal. Les instàncies es presentaran en el Registre General d'Entrada de Documents de l'Ajuntament o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, durant el termini de 20 dies naturals, a partir del següent a la publicació de la convocatòria en el Diari Oficial de la Generalitat Valenciana.
  
En les instàncies per a prendre part en aquesta convocatòria, els aspirants hauran de manifestar que reuneixen tots i cadascun dels requisits exigits en aquestes bases.
  
A les instàncies s'adjuntarà el justificant d'haver ingressat en la Caixa Municipal, mitjançant ingrés bancari o resguard d'abonament, si s'escau, per gir postal o telegràfic, els drets d'examen que es fixen en mil (1.000) pessetes. Els esmentats drets d'examen només seran tornats a qui no siga admés al procediment selectiu, per manca d'algun dels requisits exigits per a participar-hi.
  
4a. Admissió d'aspirants
  
Per a ser admesos a les proves selectives, és suficient que els aspirants manifesten en les seues instàncies que reuneixen totes i cadascuna de les condicions exigides en aquestes bases, referides a la data de finalització del termini de presentació d'instàncies i que hagen abonat els drets d'examen.
  
Expirat el termini de presentació d'instàncies, mitjançant resolució de l'Alcaldia, s'aprovarà la llista d'admesos i exclosos. La resolució es publicarà al tauler d'anuncis de l'Ajuntament i es concedirà un termini de 10 dies per a possibles correccions pels aspirants exclosos. No obstant això, els errors de fet es podran corregir en qualsevol moment, d'ofici o a petició de la persona interessada. Transcorregut aquest termini, sense que es formule cap reclamació, s'entendran definitives aquestes llistes, resolent per l'Alcaldia les reclamacions presentades.
  
En la resolució per la qual s'aproven les llistes es determinarà el lloc, data i hora de la celebració de les proves prèvies, així com de l'exercici de l'oposició.
  
5a. Tribunal qualificador
  
El Tribunal Qualificador estarà constituït pels següents membres, tots ells amb veu i vot.
  
President: l'alcalde-president de l'Ajuntament o regidor en qui delegue.
  
Vocals: un funcionari/ària de l'Ajuntament d'igual o superior categoria a la que es convoca i, si de cas hi manca, el regidor de Policia; un representant del Professorat Oficial designat per l'Institut Valencià de Seguretat Pública; un representant de l'administració de la Generalitat Valenciana; dos representants de les organitzacions sindicals més representatives en la corporació i, si de cas hi manca, del municipi.
  
Secretari: el de la corporació o funcionari en qui delegue, que actuarà a més com a vocal.
  
La designació dels membres del Tribunal inclourà la dels respectius suplents i es farà pública juntament amb la llista d'admesos i exclosos. Els vocals del Tribunal posseiran igual o superior titulació acadèmica que l'exigida per als llocs de treball ofertats.
  
El Tribunal no es podrà constituir ni actuar sense l'assistència, almenys, de la meitat més un dels seus membres, titulars o suplents.
  
La Corporació sol·licitarà dels òrgans corresponents, la designació dels respectius representants, que s'haurà d'efectuar en el termini dels 20 dies següents al de la recepció de la sol·licitud.
  
El Tribunal podrà disposar la incorporació d'assessors especialistes a les seues sessions.
  
Els membres del Tribunal podran ser recusats pels aspirants de conformitat amb el que preveu l'article 28 i 29 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.
  
Als efectes del que es disposa en l'annex IV del Reial Decret 236/1988, de 4 de març, el Tribunal que actua en aquesta prova selectiva tindrà la categoria quarta de les recollides en aquell, tant respecte de les assistències dels membres del Tribunal com dels assessors i col·laboradors.
  
6a. Començament i desenvolupament de l'oposició
  
Els aspirants seran convocats en una crida única, excepte casos de força major, degudament justificats i de lliure apreciació pel Tribunal. La no presentació d'un aspirant, en el moment de ser cridat, determinarà automàticament el decaïment del seu dret a participar en aquesta convocatòria, i queda per tant exclòs del procés selectiu.
  
L'ordre d'actuació dels aspirants en aquells exercicis que no puguen realitzar-se conjuntament, es determinarà mitjançant sorteig previ.
  
El Tribunal podrà requerir en qualsevol moment als aspirants que acrediten la seua identitat, per això hauran d'anar proveïts del document nacional d'identitat.
  
Una vegada començades les proves només serà obligatòria la publicació dels successius anuncis als taulers del Servei de Personal amb 12 hores abans del seu començament.
  
7a. Procediment de selecció
  
Abans de començar les proves de coneixement del temari es practicarà un reconeixement mèdic i un exercici o prova psicotècnica aptitudinal i de personalitat. Tant l'exercici psicotècnic com el reconeixement mèdic seran eliminatoris amb la qualificació d'apte o no apte, i s'ajustaran als barems establerts en el annexos corresponents d'aquestes bases.
  
Primer exercici. De caràcter obligatori i eliminatori.
  
La fase de l'oposició consistirà en la realització d'un qüestionari de trenta preguntes, amb quatre respostes alternatives i sols una de vertadera, sobre coneixements del temari que figura en l'annex d'aquestes bases. La duració de l'exercici serà determinada pel Tribunal Qualificador.
  
La qualificació d'aquest exercici serà de 0 a 10 punts i s'ha d'obtenir un mínim de 5 punts per a superar-lo.
  
Segon exercici. De caràcter obligatori i no eliminatori.
  
Consistirà en traduir del valencià al castellà, i viceversa, un text proposat pel Tribunal, en un temps a determinar pel Tribunal.
  
Aquest exercici es qualificarà de 0 a 2 punts.
  
No obstant això, el Tribunal declararà que queden exempts de realitzar totes o alguna de les anteriors proves aquells auxiliars que per al seu ingrés hagen acreditat els coneixements a què es refereixen aquestes, tant les referides al temari annex, o els continguts en l'Ordre de 9 de setembre de 1991, de desenvolupament del Decret del Govern Valencià 152/91, de 29 d'agost, com a les proves prèvies, que hauran de ser iguals o similars a les que es refereix aquesta convocatòria, a la vista de la certificació expedida per l'Ajuntament corresponent.
  
8a. Curs selectiu
  
Finalitzades les proves selectives, el Tribunal farà pública la relació d'aspirants aprovats, si n'hi ha, per ordre de puntuació assolida, i elevarà aquesta relació a l'Alcaldia-Presidència, conjuntament amb l'acta de l'última sessió.
  
Prèvia presentació de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs teòric i pràctic que se celebre dels d'accés dels auxiliars de Policia als Cossos de Policia Local, amb una duració de 120 hores lectives. La qualificació d'aquest curs correspondrà a l'IVASP.
  
Durant la realització del curs teòric i pràctic, els aspirants a la categoria de Policia Local rebran amb càrrec a l'Ajuntament, les retribucions que tinguen reconegudes.
  
9a. Presentació de documents
  
Els aspirants quedaran exempts de justificar documentalment les condicions generals que ja hagueren estat acreditades per a obtenir l'anterior nomenament. En tot cas, hauran de presentar original o fotocòpia compulsada del títol acadèmic exigit. Els qui dins del termini indicat, i excepte cas de força major, no presentaren la documentació, no podran ser nomenats funcionaris, i s'invalidarà l'actuació de la persona interessada i la nul·litat subsegüent dels actes del Tribunal respecte a aquest, sense perjudici de la responsabilitat en què pogueren haver incorregut per falsedat en la seua instància.
  
10a. Nomenament
  
Superat el curs teòric i pràctic, l'IVASP formularà proposta de nomenament a l'Alcaldia. Els aspirants que no superaren, tant la fase d'oposició com el curs teòric i pràctic podran incorporar-se a les immediatament posteriors, convocades per a l'accés dels auxiliars de Policia en els Cossos de Policia Local, tenint en compte, en tot cas, el límit temporal establert en el Decret 254/93, del Govern Valencià. De no superar aquest segon, quedaran definitivament decaiguts en el seu dret quedant en la categoria d'auxiliar de Policia.
  
Els aspirants que superen el curs teòric i pràctic, prèvia presentació de la documentació exigida, seran nomenats funcionaris de carrera i hauran de prendre possessió del càrrec en el termini de 30 dies comptadors des del següent a aquell en què els siga notificat el nomenament.
  
11a. Incidències
  
El Tribunal queda autoritzat per a resoldre els dubtes que es presenten, interpretar les bases d'aquesta convocatòria i prendre els acords necessaris per al bon ordre del procés selectiu. En el que no preveuen aquestes bases, serà d'aplicació el Reial Decret Legislatiu 781/1986, de 18 d'abril; Llei 7/1985, de 2 d'abril; Decret 69/1986, de 2 de juny; Llei 2/1990, de 4 d'abril, de Coordinació de Policies Locals de la Comunitat Valenciana i normes de desenvolupament.
  
12a. Recursos
  
Contra aquestes bases i quants actes administratius definitius es deriven d'aquestes podran les persones interessades interposar els oportuns recursos en els casos i en la forma establerts en la Llei 30/1992, de Règim Jurídic de les Administracions Públiques i del Procediment Administratiu Comú.
  
13a. Publicació
  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana.
  
Annex
  
Contingut de les proves prèvies
  
A) Reconeixement mèdic. El contingut del reconeixement mèdic, d'acord amb el que estableix l'Ordre de 22 de desembre de 1997, és el següent:
  
A. Quadre d'exclusions mèdiques d'aplicacions al torn lliure.
  
1. Obesitat o primesa superior al 25% del pes ideal, calculat segons la fórmula PI = 0,75 (talla en cm 150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.
  
2. Ull i visió:
  
2.1. Agudesa visual sense correcció inferior als dos terços de la visió normal en ambdós ulls.
  
2.2. Despreniment de retina.
  
2.3. Estrabisme.
  
2.4. Hemianòpsies.
  
2.5. Discromatòpsies.
  
2.6. Qualsevol altre procés patològic que, a judici del Tribunal Mèdic, dificulte de manera important l'agudesa visual.
  
3. Oïda i audició.
  
3.1. Agudesa auditiva que supose una pèrdua entre 1.000 i 3.000 Hertzs a 35 decibels o de 4.000 Hertzs a 45 decibels.
  
4. Aparell locomotor.
  
Alteracions de l'aparell locomotor que limiten o dificulten el desenvolupament del seu treball, o que puguen agreujar-se, a judici del Tribunal Mèdic, amb la realització del lloc de treball (patologia òssia d'extremitats, retraccions o limitacions funcionals de causa muscular o particular, defecte de columna vertebral i altres processos ossis, musculars i articulars).
  
5. Aparell digestiu.
  
Qualsevol procés digestiu que, a judici del tribunal mèdic, dificulte la realització del lloc de treball.
  
6. Aparell Cardiovascular.
  
Hipertensió arterial de qualsevol causa, no havent de sobrepassar les xifres en repòs els 160 mn/hg en pressió sistòlica i els 90 mn/hg en pressió diastòlica; varius o insuficiència venosa perifèrica, així com, qualsevol altra patologia o lesió vascular que, a judici del Tribunal Mèdic, puga limitar la realització del lloc de treball. A judici del Tribunal es podrà repetir la prova quan concórreguen circumstàncies que així ho aconsellen.
  
7. Aparell respiratori.
  
L'asma bronquial, la broncopatia obstructiva, el pneumotòrax espontani (en més d'una ocasió) la tuberculosi pulmonar activa i altres processos de l'aparell respiratori, que dificulten el desenvolupament del seu treball.
  
8. Sistema nerviós.
  
Epilèpsia, depressió, psicosi, tremolor de qualsevol causa, alcoholisme, toxicomanies i altres processos patològics que dificulten el desenvolupament de la seua funció.
  
9. Pell i faneres
  
Cicatrius que produesquen limitació funcional i altres processos que dificulten o limiten el desenvolupament de la seua funció.
  
10. Altres processos patològics. Diabetis, malalties transmissibles en activitat, malalties immunològiques sistemàtiques, intoxicacions cròniques, hemopaties greus i qualsevol altre procés que, a judici del Tribunal Mèdic, limite o incapacite per al desenvolupament del seu treball.
  
B. Quadre d'exclusions mèdiques d'aplicació al torn de mobilitat:
  
1. Obesitat o primesa manifesta que dificulten o incapaciten per a la realització del lloc de treball.
  
2. Ull i visió.
  
2.1. Agudesa visual amb o sense correcció inferior als dos terços de la visió normal d'ambdós ulls.
  
2.2. Hemianòpsia completa i absoluta.
  
3. Oïda i audició.
  
Agudesa auditiva que supose pèrdua entre 1000 i 3000 hertzs a 45 decibels o 6000 hertzs a 45 decibels.
  
4. Aparell locomotor.
  
Qualsevol patologia òssia d'extremitats que produesquen retraccions o limitacions funcionals de causa muscular o articular.
  
5. Aparell cardiovascular.
  
Hipertensió arterial mal controlada, no havent de sobrepassar les xifres en repòs els 170 mn/hg en pressió sistòlica i els 95 mn/hg en pressió diastòlica; a judici del Tribunal Mèdic, es podrà repetir la prova quan concórreguen circumstàncies que així ho aconsellen. Varius ulceroses. Tromboflebitis. Insuficiència cardíaca severa. Hipertròfia ventricular esquerra descompensada. Infart de repetició.
  
6. Aparell respiratori.
  
La bronquiopatia crònica obstructiva. El pneumotòrax espontani (en més d'una ocasió).
  
7. Sistema nerviós.
  
Epilèpsia, alcoholisme i toxicomanies.
  
8. Pell i faneres.
  
Cicatrius que produesquen limitacions funcionals.
  
9. Altres processos patològics.
  
Malalties immunològiques sistemàtiques. Intoxicacions cròniques. Hemopaties greus.
  
B) Prova psicotècnica.
  
El contingut de les proves psicotècniques, d'acord amb el que estableix l'Ordre de 5 de desembre de 1994, és el següent:
  
Barem d'aplicació per al reconeixement psicotècnic.
  
Descripció dels factors a mesurar en el procés de selecció.
  
I. Aptituds mentals
  
- Raonament verbal: com el seu nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, ja que en moltes tasques, hi ha una relació positiva entre el nivell de responsabilitat que té assignat i el grau de profunditat amb què han de ser compreses les idees expressades verbalment.
  
- Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test raonament abstracte no substitueix adequadament al raonament verbal, però pot servir com a element de confrontació.
  
- Rapidesa i precisió perceptiva: és una anàlisi ràpida de situacions complexes, ideada per a mesurar la rapidesa de respostes en tasques de tipus perceptiu.
  
- Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en tasques la principal característica de les quals és la rapidesa perceptiva, junt amb l'atenció continuada.
  
- Agilitat mental: capacitat per a comprendre situacions, les relacions que hi ha entre elles, poder captar les estructures d'aquestes relacions i tenir un mètode sistemàtic de raonament.
  
- Memòria visual: Capacitat per a recordar situacions a través del sentit de la vista.
  
II. Personalitat.
  
- Sentit de la disciplina i de l'autoritat: conformitat davant de les normes i demandes dels seus superiors. Persona que sol ser sòbria i digna de confiança, així com dominada pel sentit del deure; perseverant, responsable i organitzada.
  
- Sentit de la iniciativa: persona no inhibida, disposta a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.
  
- Seguretat en si mateix. Fermesa personal: capacitat pràctica i realista. La confiança en si mateix i la seua capacitat per a tractar amb coses és madura i poc ansiosa; és flexible i segura.
  
- Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperatives amb els companys. Persona adaptable, animosa, interessada pel altres. Bona col·laboradora amb el treball del grup.
  
- Autocontrol dels impulsos i emocions: persona amb molt de control de les seues emocions i de la seua conducta en general. Curosa i oberta a tot allò social. Evidencia el que comunament es coneix com a «respecte a si mateix», té en compte la reputació social.
  
- Serenitat: persona assossegada, relaxada i tranquil·la.
  
- Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.
  
- Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes; fent el que és acceptat i idoni.
  
- Capacitat d'automotivació: capacitat de sentir-se satisfet pel que fa a la seua ocupació. Grau en què una persona es preocupa per la seua activitat i es lliura a ella.
  
III. Característiques del test aptitudinal. Puntuacions decils.
  
III.1. Nivells uniformes. Torn lliure:
  
Raonament verbal 4,0
  
Raonament abstracte 3,5
  
Rapidesa i precisió perceptiva 4,0
  
Atenció i resistència a la fatiga 4,0
  
Agilitat mental 3,4
  
Memòria visual 4,0
  
III.2. Nivells uniformes. Torn mobilitat:
  
Raonament verbal 3,5
  
Raonament abstracte 3,0
  
Rapidesa i precisió perceptiva 3,5
  
Atenció i resistència a la fatiga 3,5
  
Agilitat mental 3,0
  
III.3. Memòria visual 3,5
  
IV. Característiques de la valoració actitudinal.
  
Per a l'avaluació de les proves actitudinals són factors preferents a tenir en compte, d'acord amb l'ordre d'importància que a continuació s'expressa, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualsevol altra d'anàloga significació als anteriorment indicats.
  
A més haurà de realitzar-se una anàlisi global de l'estructura de la personalitat, i en cas de detectar-se alguna anomalia significativa per al desenvolupament de la funció policial, i si el tècnic i tribunal ho consideren oportú abans de l'eliminació de l'opositor, aquestes proves hauran de contrastar-se mitjançant entrevista a càrrec del tècnic.
  
La qualificació dels exercicis psicotècnics serà d'apte o no apte, havent de superar com a mínim l'aspirant, en el cas dels factors aptitudinals quatre dels sis factors a mesurar, havent de superar en tots els casos el factor d'agilitat mental.
  
Proves selectives. Temari
  
Tema 1. Organització política de l'estat espanyol. Organització territorial de l'estat.
  
Tema 2. La Constitució Espanyola de 1978.
  
Tema 3. La Corona.
  
Tema 4. Les Corts Generals. La funció legislativa.
  
Tema 5. L'Administració de Justícia. El Tribunal Constitucional.
  
Tema 6. El poder executiu. El govern. Relacions del govern i les Corts Generals.
  
Tema 7. Les comunitats autònomes. La Comunitat Autònoma Valenciana. L'Estatut d'Autonomia de la Comunitat Valenciana.
  
Tema 8. La Generalitat Valenciana. Les Corts. El Govern o Consell. El president.
  
Tema 9. L'Administració Local. El municipi. L'alcalde. Els tinents d'alcalde. Els regidors.
  
Tema 10. L'Ajuntament. El Ple. La Comissió de Govern. Les Comissions Informatives.
  
Tema 11. El dret administratiu: fonts. La llei. Normes no parlamentàries equiparades a la llei. El reglament.
  
Tema 12. El procediment administratiu. El procediment sancionador administratiu.
  
Tema 13. La seguretat ciutadana. La Policia Local. Funcions. Estructura orgànica i funcional.
  
Tema 14. Relació policia-ciutadà. Normes d'actuació.
  
Tema 15. La coordinació de les policies locals de la Comunitat Valenciana. L'IVASP.
  
Tema 16. El Codi Penal. Concepte de delicte i falta. Delictes contra les persones. Delictes contra la propietat.
  
Tema 17. Faltes contra les persones. Faltes contra la propietat.
  
Tema 18. Les ordenances municipals. Potestat sancionadora local. Procediment sancionador.
  
Tema 19. La seguretat vial. Competències municipals en matèria de seguretat vial. Procediment sancionador en matèria de trànsit.
  
Tema 20. El transport de mercaderies. Els accidents de trànsit.